Title: ข้อบังคับเจ้าพนักงานจราจรทางบกจังหวัดนครนายก ฉบับที่ 2/2561 ว่าด้วยการกำหนดความเร็วของรถในพื้นที่ชุมชนบนเส้นทางของจังหวัดนครนายก

ข้อบังคับเจ้าพนักงานจราจรทางบกจังหวัดนครนายก
ฉบับที่ ๒/๒๕๖๑
ว่าด้วยการกำหนดความเร็วของรถในพื้นที่ชุมชนบนเส้นทางของจังหวัดนครนายก

ด้วยที่ประชุมคณะอนุกรรมการจัดระบบการจราจรทางบกจังหวัดนครนายก
ครั้งที่ ๒/๒๕๖๐ เมื่อวันที่ ๑๔ ธันวาคม ๒๕๖๐ ณ ห้องประชุมเขาใหญ่ ชั้น ๕ ศาลากลางจังหวัดนครนายก
โดยมีผู้ว่าราชการจังหวัดนครนายก เป็นประธานในการประชุม และคณะอนุกรรมการการจัดระบบการจราจรทางบก จังหวัดนครนายก มีมติให้ดำเนินการเกี่ยวกับเขตกำหนดความเร็วพื้นที่ชุมชนบนเส้นทางในพื้นที่จังหวัดนครนายก
ตามที่ศูนย์อำนวยการความปลอดภัยทางถนนจังหวัดนครนายก (ศปถ.จ.นครนายก) เสนอเพื่อให้เป็นไปตามแนวทางการบริหารจัดการความเร็วในพื้นที่ชุมชน
จำนวน ๔ จุด นั้น

ดังนั้น เพื่อให้เกิดความปลอดภัยและความสะดวกในการจราจร
รวมทั้งช่วยลดปัญหาการจราจรและอุบัติเหตุทางถนน อาศัยอำนาจตามความในมาตรา ๖๗ และมาตรา
๑๓๙ (๖) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทยที่ ๕๒๙/๒๕๕๕
เรื่อง แต่งตั้งเจ้าพนักงานจราจรตามพระราชบัญญัติจราจรทางบก ลงวันที่ ๗ กันยายน ๒๕๕๕
แต่งตั้งผู้บังคับการตำรวจภูธรจังหวัดเป็นเจ้าพนักงานจราจรในเขตอำนาจการรับผิดชอบและในเขตพื้นที่การปกครองของแต่ละตำรวจภูธรจังหวัด ผู้บังคับการตำรวจภูธรจังหวัดนครนายก ในฐานะเจ้าพนักงานจราจรทางบกจังหวัดนครนายก
จึงออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า ข้อบังคับเจ้าพนักงานจราจรทางบกจังหวัดนครนายก
ฉบับที่ ๒/๒๕๖๑ ว่าด้วยการกำหนดความเร็วของรถในพื้นที่ชุมชนบนเส้นทางของจังหวัดนครนายก

ข้อ ๒[๑]  ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  กำหนดอัตราความเร็วของรถในพื้นที่ชุมชนบนเส้นทางของจังหวัดนครนายกในทางตามพระราชบัญญัติจราจรทางบก
พ.ศ. ๒๕๒๒ จำนวน ๔ เส้นทางดังนี้
(๑) ทางหลวงแผ่นดินหมายเลข ๓๓ (ถนนสุวรรณศร) ช่วงโรงพยาบาลนครนายก - แยกศิลาทอง
- โรงเรียนนครนายกวิทยาคม - แยกวัดอุดม กำหนดความเร็วที่ ๕๐ กิโลเมตรต่อชั่วโมง
(๒) ทางหลวงแผ่นดินหมายเลข ๓๓ (ถนนสุวรรณศร) ช่วงแยกบ้านนา/แก่งคอย - ตลาดบ้านนา
- โรงเรียนบ้านนานายกพิทยากร กำหนดความเร็วที่ ๕๐ กิโลเมตรต่อชั่วโมง
(๓) ทางหลวงแผ่นดิน หมายเลข ๓๐๕ (ถนนรังสิต - นครนายก) ช่วงวิทยาลัยเทคนิคนครนายก
- โรงเรียนนวมราชานุสรณ์ - บริษัท โตโยต้านครนายก จำกัด กำหนดความเร็วที่ ๕๐ กิโลเมตรต่อชั่วโมง
(๔) ทางหลวงแผ่นดิน หมายเลข ๓๐๔๙ (ถนนนครนายก - นางรอง) ช่วงทางโค้งสวนหงษ์ตั้งแต่ซอยบ้านกลางเขาแคมป์
- รีสอร์ท  ซอยสาริกา - นางรอง ๓๖ กำหนดความเร็วที่ ๕๐ กิโลเมตรต่อชั่วโมง

ข้อ ๔  นับตั้งแต่ข้อบังคับนี้ใช้บังคับ
ให้ยกเลิกระเบียบ คำสั่ง หรือข้อบังคับใดที่ขัดหรือแย้งกับข้อบังคับนี้

ประกาศ ณ
วันที่ ๒๗ กุมภาพันธ์ พ.ศ. ๒๕๖๑
พลตำรวจตรี
วัฒนา  ยี่จีน
ผู้บังคับการตำรวจภูธรจังหวัดนครนายก
เจ้าพนักงานจราจรทางบกจังหวัดนครนายก

ภูมิกิติ/จัดทำ
๔
เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๖๓ ง/หน้า ๔๐/๑๙ มีนาคม ๒๕๖๑